BNK48 x Workpoint จัดตั้งบริษัทใหม่
BNK48 และ Workpoint ร่วมกันจัดตั้งบริษัทใหม่ชื่อ บีเอ็นเค โปรดักชั่น จำกัด โดยถือหุ้นในบริษัทนี้ร่วมกันคนละครึ่ง เพื่อผลิตรายการทีวี รายการออนไลน์ อีเวนท์ และ คอนเสิร์ต ของ BNK48
11 มิ.ย. 2561

BNK48 x Workpoint / โดย ลงทุนแมน
BNK48 และ Workpoint ร่วมกันจัดตั้งบริษัทใหม่ชื่อ บีเอ็นเค โปรดักชั่น จำกัด โดยถือหุ้นในบริษัทนี้ร่วมกันคนละครึ่ง เพื่อผลิตรายการทีวี รายการออนไลน์ อีเวนท์ และ คอนเสิร์ต ของ BNK48
แปลว่าต่อจากนี้ไป บริษัทนี้น่าจะรับผิดชอบในส่วนโปรดักชั่นของ BNK48 ทั้งหมด
น่าสนใจว่า BNK48 จะได้ความเป็นมืออาชีพของ Workpoint ในการผลิตรายการ และจัดงาน ส่วน Workpoint ก็ได้คอนเทนต์ที่มีฐานแฟนคลับเหนียวแน่นที่การันตี เรตติ้งได้ดี..
ดูเหมือนว่าตอนนี้ BNK48 จะคืบคลานขยายเข้าไปในทุกธุรกิจ
ถ้ายังจำกันได้ เมื่อปลายเดือนที่ผ่านมา
มีข่าวใหญ่เกี่ยวกับ BNK48
ที่บริษัท แพลน บี มีเดีย จำกัด (มหาชน) หรือ Plan B บริษัทยักษ์ใหญ่เจ้าของเครือข่ายสื่อนอกบ้าน ประกาศซื้อหุ้นและเพิ่มทุนของ บริษัท บีเอ็นเค48 ออฟฟิศ จำกัด ผู้เป็นเจ้าของลิขสิทธิ์วง BNK48 ในประเทศไทย
โดย Plan B ใช้เงินทั้งหมด 182.25 ล้านบาท เพื่อแลกกับ สัดส่วนผู้ถือหุ้น 35% ของ BNK48
ซึ่งถ้าคำนวณแล้ว หมายความว่าตอนนี้ BNK48 จะมีมูลค่า 520.71 ล้านบาท
มาคราวนี้ บริษัท บีเอ็นเค48 ออฟฟิศ จำกัด ร่วมมือกับบริษัท Workpoint ถือหุ้นคนละครึ่ง จัดตั้งบริษัทใหม่ชื่อ บีเอ็นเค โปรดักชั่น
เท่ากับว่าตอนนี้ BNK48 มีพันธมิตรทั้ง สื่อนอกบ้านอย่าง Plan B และสื่อรายการ ทีวี และ ออนไลน์อย่าง Workpoint
มาดูรายได้ของพี่ๆที่เป็นแบ็คอัพ BNK48 กัน
บริษัท Plan B ปี 2560 มีรายได้ 3,016 ล้านบาท กำไร 460 ล้านบาท
บริษัท Workpoint ปี 2560 มีรายได้ 3,877 ล้านบาท กำไร 904 ล้านบาท
ทีนี้ก็ไม่ต้องห่วง เพราะตอนนี้ น้องๆ BNK48 จะเข้าถึงเราได้ทุกช่องทางรอบตัวโดยมีพี่ใหญ่ 2 คน คอยสนับสนุนเป็นที่เรียบร้อยแล้ว
เกร็ดน่ารู้ทิ้งท้าย
BNK48 เพิ่งเกิดขึ้นเมื่อปีที่แล้ว แต่ตอนนี้มียอดขายทั้ง 3 ซิงเกิ้ลรวมกันทั้งหมด 213,500 แผ่น
ตอนนี้ BNK48 มีโรงละครของตัวเองขนาด 350 ที่นั่ง
BNK48 ประเมินว่าปีนี้จะมีรายได้ 200-300 ล้านบาท..